กรมการท่องเที่ยว จัดอบรมผู้ประกอบการย่านเยาวราช นำร่องพัฒนาพื้นที่ท่องเที่ยวปลอดภัย
นายอนันต์ วงศ์เบญจรัตน์ อธิบดีกรมการท่องเที่ยว เปิดการอบรมให้ความรู้กลุ่มเจ้าของกิจการร้านอาหารและเครื่องดื่มในพื้นที่ท่องเที่ยวย่านการค้า ถนนเยาวราช กรุงเทพมหานคร ภายใต้โครงการพื้นที่ท่องเที่ยวปลอดภัยสำหรับนักท่องเที่ยว (Safety Zone) การอบรมดังกล่าว เป็นการพัฒนาความรู้ด้านการท่องเที่ยว เพื่อรองรับการท่องเที่ยววิถีใหม่ แนวโน้มการท่องเที่ยว รวมทั้งความรู้ด้านสุขอนามัย ความปลอดภัยในชีวิตและทรัพย์สินและความเป็นธรรม ให้แก่ผู้ประกอบการย่านการค้าถนนเยาวราช เพื่อพัฒนาให้เป็นต้นแบบของพื้นที่ท่องเที่ยวปลอดภัย ซึ่งการอบรมกำหนดจัดขึ้นในวันที่ 9 15 และ 22 มีนาคม 2564 ณ โรงแรมแกรนด์ ไชน่า เขตสัมพันธ์วงศ์ กรุงเทพมหานคร โดยมีกลุ่มเป้าหมายรวมทั้งสิ้น 150 คน ประกอบด้วย กลุ่มผู้อำนวยความสะดวกและดูแลความปลอดภัยให้แก่นักท่องเที่ยว กลุ่มเจ้าของกิจการร้านอาหารและเครื่องดื่ม และผู้สัมผัสอาหารสำหรับโครงการพื้นที่ท่องเที่ยวปลอดภัยสำหรับนักท่องเที่ยว ได้รับความเห็นชอบจากคณะรัฐมนตรี ภายใต้แผนฟื้นฟูเศรษฐกิจและสังคมที่ได้รับผลกระทบจากการแพร่ระบาดของโรคโควิด-19 กรอบวงเงิน 400,000 ล้านบาท (งบเงินกู้ รอบที่ 1) จัดทำขึ้นเพื่อพัฒนาและยกระดับพื้นที่ท่องเที่ยวให้มีความปลอดภัยได้มาตรฐาน สะอาด ปลอดภัยและถูกสุขอนามัย เพื่อสร้างความมั่นใจให้กับนักท่องเที่ยว รวมเป็นการสร้างต้นแบบการบริหารจัดการในที่พื้นที่ท่องเที่ยวประเภทต่างๆ ซึ่งเยาวราช กรุงเทพมหานคร ถือเป็นหนึ่งในพื้นที่ท่องเที่ยวต้นแบบย่านการค้า ตามพื้นที่เป้าหมายที่คณะรัฐมนตรีอนุมัติ